Eskom het planne indien werkers staak | Maroela Media
Die leierskappe van NUM en Numsa het Dinsdag 'n gesamentlike mediakonferensie oor die Eskom-kwessie gehou (12 Junie 2018). Foto: Twitter
Ten spyte van verdoemende boodskappe wat op sosiale media die ronde doen dat Suid-Afrika Donderdag sonder elektrisiteit sal moet klaarkom wanneer tienduisende Eskom-werkers aan 'n staking sal deelneem, sê vakbonde hulle sal "elke moontlike wetlike opsie oorweeg" voordat 'n staking beplan sal word.
NUM en Numsa het Dinsdag tydens 'n gesamentlike mediakonferensie gesê hul lede sal wel Donderdag oor middagete aan landswye protesaksies deelneem. Die grootste van dié protesaksies sal oor etenstyd by Eskom se Megawatt Park in Johannesburg gehou word.
Die vakbonde se ontevredenheid kom nadat Eskom 'n 0%-salarisverhoging vir werknemers aangebied het. Dit het daartoe gelei dat NUM, Numsa en Solidariteit elkeen afsonderlik 'n dispuut met Eskom verklaar het.
Leiers van Numsa en NUM het Donderdag gesê Eskom se verweer dat die kragreus in 'n finansiële verknorsing sit en daarom nie kan bekostig om salarisverhogings aan werknemers toe te staan nie, is nie 'n aanvaarbare verskoning nie.
Die vakbonde sê in 'n gesamentlike verklaring hoewel 'n hoë salarisrekening wel een van Eskom se uitdagings is, kan dié uitdaging nie voor die deur van die werkers gelê word wat die kleinste salarisse in die maatskappy verdien nie.
"Eskom het 'n swaar topstruktuur en 'n abnormale werker-tot-bestuurder ratio. Sommige senior bestuurders het nie eens enige werkers wat aan hulle rapporteer nie, maar hulle word met ruim bonusse beloon," lui 'n verklaring deur die vakbonde.
"In 2001 het Eskom goed presteer en is die maatskappy effektief bestuur deur 80 bestuurders. Vandag bestaan hierdie bestuurstruktuur uit ongeveer 500 bestuurders. Hierdie mense word buitensporige salarisse betaal wat kontantvloei in die maatskappy vernietig. Die gemiddelde inkomste [van 'n bestuurder] is R800 000 of meer per jaar. Ons eis dat Eskom drasties sy topbestuurstruktuur moet sny om koste te bespaar."
Numsa en NUM sê verder Eskom het miljarde rande verkwis deur wanbestuur en korrupsie en "die Eskom bestuur en -raad was aan die voorpunt van hierdie skandale". Die vakbonde eis dat die geld wat deur wanbestuur en plundering verlore gegaan het, teruggekry moet word voordat Eskom kan aanvoer hy het nie geld vir salarisverhogings nie.
"As werkers bly ons vasbeslote oor ons eise. Hoewel ons begrip het vir die uitdagings wat Eskom in die gesig staar, eis ons dat Eskom na die onderhandelingstafel kom met die voorneme om te onderhandel. Ons eis ook 'n dringende vergadering met Eskom se raad, pres. Cyril Ramaphosa en Jeff Radebe, die minister van energie. Ons eis dat hulle dringend met al drie die vakbonde vergader om hierdie dooiepunt op te los."
Intussen het Eskom gesê hy het gebeurlikheidsplanne gereed indien werkers wel besluit om te staak. "Eskom is 'n noodsaaklike diensverskaffer en daarom word ons werknemers herinner dat hulle nie toegelaat word om aan stakings deel te neem nie," sê die kragvoorsiener in 'n verklaring.
"Eskom simpatiseer met die meer as 47 000 werknemers wat die afgelope finansiële jaar baie hard gewerk het om die ligte te laat bly brand. Weens die moeilike finansiële situasie wat die maatskappy tans in die gesig staar, het Eskom egter besluit om vanjaar nie enige salarisverhogings aan te bied nie."
Die groot manne moet mans genoeg wees om van hulle klein salaries bietjie af te knyp om diegene wat die werk doen, se salarisse te betaal, Of, hulle moet ook maar vir 'n verandering 'n oorpak aantrek, tussen die steenkool gaan speel of in die sentrales ingaan, daar waar die hitte so hoog loop dat jy voel of jy heeldag in 'n sauna sit, en kyk of dit wat hierdie mense verdien, regtig voldoende is. Hulle verdien heel waarksynlik 'n minimum loon, ek weet nie wat dit is nie, maar kan my indink dat dit nie baie kan wees nie.… Lees meer »
Ons betaal gereeld ons rekeninge hoekom moet ons daaronder lei. Sommiges se rekenings is vooruit. Dis verseker nie betaler se skuld as Eskom nie geld het nie. Net soos die werker is ons wat betaal ook onskuldig. Daarby daar is ou mensies wat afhanklik is van krag vir hulle suurstof. Asook mammas met babas en hospitale. Hoekom moet die publiek altyd aan die korste end trek.